ঢাকা-মাওয়া মহাসড়কে পুলিশের এসআই হত্যাকাণ্ড, হাইওয়ে পুলিশ ফাঁড়িতে অগি্নসংযোগ ও ব্যাপক ভাংচুরের ঘটনায় থানায় একাধিক মামলা দায়ের হওয়ায় মুন্সীগঞ্জের পাবলিক প্রসিকিউটরের দায়ের করা মামলাটি থানায় নিয়মিত মামলায় রুজু হচ্ছে না। শ্রীনগর থানা পুলিশ একই ঘটনায় একাধিক মামলা রুজু না করার পক্ষে। তাই খালেদা জিয়ার বিরুদ্ধে পিপির দায়ের করা মামলাটি রুজু হয়নি। সংশ্লিষ্ট থানার একাধিক সূত্র জানায়, একই ঘটনায় একাধিক মামলা হওয়ার বিধান না থাকায় অ্যাডভোকেট আবদুল মতিনের আবেদনের পরিপ্রেক্ষিতে বিএনপি চেয়ারপারসন খালেদা জিয়ার বিরুদ্ধে শ্রীনগর থানায় মামলাটি হচ্ছে না বলে অনেকটাই নিশ্চিত। শ্রীনগর থানার ইন্সপেক্টর (তদন্ত) মোঃ কুদুস এমন ইঙ্গিত দিয়েছেন সাংবাদিকদের। গতকাল সন্ধ্যায় শ্রীনগর থানার অফিসার ইনচার্জ সাখাওয়াত হোসেন সমকালকে জানান, জেলার শ্রীনগর থানায় আড়িয়ল বিলের ৬-৭ হাজার অজ্ঞাত ব্যক্তির বিরুদ্ধে পুলিশ হত্যা, পুলিশ ফাঁড়ি পোড়ানো ও ভাংচুরের ঘটনায় পৃথক তিনিটি মামলা হয়েছে।